
Introducere

 

În mod surprinzător, s-a constatat că, familia este unul dintre mediile sociale cele mai afectate de violenţă.

În încercarea de a surprinde caracteristicile violenţei în familie este interesant de menţionat definiţia adoptată de către Consiliul Europei:

"Violenţa fizică în familie reprezintă orice act sau omisiune a unui act, în contextul relaţiilor de familie, de către unul dintre membrii familiei, prin care este subminată viaţa, integritatea corporală sau psihologică sau libertatea unui alt membru al familiei sau care afectează în mod grav dezvoltarea personalităţii acestuia".

În vederea limitării confuziilor care pot interveni, Comisia Europeană asupra infracţionalităţii defineşte contextul familial astfel:

" un cuplu căsătorit sau necăsătorit, descendenţii acestuia, familiile de origine, descendenţii sau rudele oricăruia dintre copii cuplului, cu condiţia ca aceştia să continue să locuiască împreună sau să continue relaţiile determinate de o coabitare anterioară".

Ducând analiza fenomenului înspre definirea sa, cu considerarea finalităţii intervenţiilor potenţiale, Margaret Borkowski, dă o definire a violenţei intrafamiliale bazată pe trei criterii:

(a) comportamentul în sine, în măsura în care implică violenţa fizică sau ameninţarea cu folosirea violenţei fizice;

(b) consecinţele suferite de victimă;

(c) reacţia specialiştilor implicaţi.

Pornind de la definiţii nominale, bazate pe înscrierea violenţei în familie în sfera drepturilor omului, se tinde spre formularea unor definiţii operaţionale, care pot fi folosite în elaborarea unor texte de legi şi a altor prevederi specifice în cadrul strategiilor existente în politicile sociale.

Violenţa care are loc în familie nu se desfăşoară doar între partenerii cuplului. Oricare dintre membrii familiei pot fi făptaş sau victimă, câteodată şi făptaş şi victimă:

- femeile sunt cu precădere victimele violenţei în cuplu. În funcţie de relaţiile ce se stabilesc între partenerii cuplului, interacţiunile violente sunt destul de diferite: de la agresări verbale la violul marital;

- bătrânii pot deveni victime în familie atunci când se exercită asupra lor abuzuri fizice, exploatare financiară, violarea drepturilor, abuzuri emoţionale (persecutarea, agresiuni verbale);

- copii devin victime prin exercitarea directă a violenţei asupra lor, dar şi ca spectatori ai violenţei îndreptate spre ceilalţi membrii ai familiei;

- persoanele cu handicap fizic sau mintal pot deveni victime ale violenţei în familie când sunt, de exemplu, constrânse să presteze cerşetoria.

Preocupare comună pentru toate ţările europene, lupta contra violenţei conjugale a impus reforme legislative în majoritatea ţărilor, de-a lungul ultimilor ani.

Studiul actual nu a căutat să facă un inventar al tuturor dispoziţiilor care au permis lupta contra violenţei conjugale ci, mai degrabă să analizeze măsurile luate recent sau în studiu de elaborare.

Pentru fiecare ţară luată în considerare, aceste măsuri au fost regrupate în patru categorii:

- încadrarea penală a violenţelor conjugale şi eventuala existenţă a unei infracţiuni specifice;

- necesitatea unei plângeri a victimei pentru a declanşa procedura penală;

- protecţia oferită victimelor prin dreptul civil şi prin dreptul de procedură civilă;

- ajutorul acordat victimelor, în unele ţări victimele violenţei conjugale beneficiind de dispoziţiile analoge celor care există pentru victimele atentatelor, în alte ţări, având programe complete de asistenţă.

Lucrarea de faţă se va referi cu precădere la violenţa în familie asupra femeii, în toate formele sale de manifestare, identificată la nivelul relaţiilor de tip conjugal şi analizată din perspectiva intervenţiilor existente, urmând a ne ocupa de violenţa împotriva minorilor şi abuzul sexual asupra acestora într-o lucrare viitoare.

 

 

 

 

 

 

I. Violenţa în familie prevăzută în unele documente ale Organizaţiei Naţiunilor Unite

 

Violenţa în familie este una dintre formele cele mai insidiose de violenţă exercitată împotriva femeilor. În cadrul relaţiilor de familie, femeile de toate vârstele au fost supuse la tot felul de violenţe, care le-au pus viaţa în pericol şi le-au compromis capacitatea de a participa la viaţa familială şi la viaţa publică, pe picior de egalitate.

Un număr incredibil de femei sunt victime ale violenţei fizice, sexuale sau psihologice chiar în propriile familii. Acesta este un fenomen simptomatic pentru discriminarea femeii, perpetuarea inegalităţii între sexe - amplu prin proporţii, răspândire geografică şi cuprindere socială.

El reprezintă o încălcare a dreptului la viaţă şi integritate fizică şi psihică, drept consacrat în art. 3 din Declaraţia Universală a Dreptului Omului, art. 5 şi 6 pct. 1 din Pactul Internaţional cu privire la drepturile civile şi politice, art. 2 şi 7 din Convenţia europeană pentru protecţia drepturilor omului şi libertăţilor fundamentale şi consfinţit de altfel şi de art. 11 şi 22 din Constituţia României.

În numeroase ţări, în absenţa unei protecţii juridice adecvate şi a unui sistem social care să reacţioneze în faţa violenţei familiale, femeile sunt incapabile să se apere faţă de soţii, fraţii, taţii lor sau faţă de societate, în ansamblu. Cel mai adesea, violenţa fizică şi tortura psihologică au consecinţe de durată, sănătatea femeii fiind uneori afectată pentru totdeauna.

Divizia ONU pentru promovarea femeii, cercetând rapoartele primite din circa 26 de ţări, pe tema violenţei împotriva femeii, în familie, a ajuns la concluzia că violenţa faţă de soţie este un factor important în distrugerea căsniciilor. Acest tip de violenţă indică o disfuncţionalitate în unitatea familiei, care în mod normal ar trebui să se bazeze pe cooperare, pe sprijin reciproc, pe o viaţă în comun plină de armonie. Acesta este şi unul din motivele pentru care Organizaţia Naţiunilor Unite a acordat în ultimii douăzeci de ani o atenţie deosebită combaterii fenomenului violenţei faţă de femei. De la adoptarea Convenţiei O.N.U. privind eliminarea tuturor formelor de discriminare faţă de femei, la 18 septembrie 1979, document internaţional fundamental, care abordează în mod global problematica specifică a drepturilor femeii şi până azi, 

O.N.U. a depus eforturi considerabile pentru a face ca, într-o bună zi, violenţa faţă de femei, mai ales cea din familie, să dispară.

Astfel, după ce în Raportul Conferinţei Mondiale de la Nairobi din 12-26 iulie 1985, în care, evaluându-se acţiunile întreprinse în cadrul Decadei ONU pentru femei, s-a făcut constatarea că violenţa faţă de femei este o piedică în calea egalităţii, a dezvoltării şi a păcii şi s-a recomandat o serie de măsuri pentru combaterea acestui fenomen şi implementarea efectivă a Convenţiei pentru eliminarea oricăror forme de discriminare faţă de femei, în anul 1986 s-a cerut statelor adoptarea unei strategii pe durate diferite - pe termen scurt şi de lungă durată - pentru protejarea victimelor şi pentru luarea măsurilor preventive în scopul eliminării violenţei. Aceste recomandări au fost făcute în cadrul reuniunii grupului de experţi ce s-au întrunit în 1986, la propunerile Devizei pentru promovarea femeii şi Serviciului pentru prevenirea crimei şi Justiţiei penale din cadrul Centrului Naţiunilor Unite pentru dezvoltarea socială şi probleme umanitare.

Ar trebui menţionate în acest context şi Rezoluţiile nr. 15 din 24 mai 1990, nr. 18 din 30 mai 1991 şi 26 din 27 iulie 1993 ale Consiliului Economic şi Social, în care se semnalează cu îngrijorare extinderea fenomenului violenţei şi necesitatea luării de măsuri urgente pentru contracararea efectelor acestora. De asemenea, Documentul final al Conferinţei Mondiale asupra Drepturilor Omului din iunie 1993 care, în Partea a II-a, paragraful 9 arată că violenţa faţă de femei este incomparabilă cu demnitatea şi onoarea persoanei umane şi trebuie eliminată şi în partea a III-a, pct. II, lit. C, art. 3 şi 7 subliniază importanţa eliminării violenţei împotriva femeii şi sugerează luarea de măsuri în acest scop, precum şi Rezoluţia "Violenţa asupra femeilor şi a copiilor" adoptată de comisia ONU pentru Prevenirea Crimei şi Justiţie penală la Viena, în cadrul sesiunii din 26 aprilie - 6 mai 1994.

În seria documentelor înaltului for internaţional, o importanţă cu totul specială în raport cu tema care ne preocupă o prezintă Declaraţia asupra Eliminării violenţei împotriva femeilor, adoptată de Adunarea Generală O.N.U., la 20 decembrie 1993, care, printre alte merite, îl are şi pe acela de a da o definiţie precisă pentru sintagma " violenţa împotriva femeilor" şi anume: " orice act de violenţă bazată pe deosebirea de sex din care rezultă sau este posibil să rezulte pentru femei traumatisme sau suferinţe fizice, sexuale sau psihologice, inclusiv ameninţările cu astfel de acte, constrângerea sau lipsirea arbitrară de libertate, săvârşite fie în viaţa publică fie în viaţa privată".

Articolul 2 al acestei Declaraţii aduce precizări privind sfera de cuprindere a violenţei împotriva femeilor, distingând, într-o manieră nelimitativă, trei direcţii principale:

a) violenţa fizică, sexuală şi psihologică în familie, care include bătaia, abuzul sexual asupra copiilor de sex feminin, violenţa legată de zestre, violul marital, mutilarea genitală şi alte practici ce lezează femeile, violenţa nonmaritală şi violenţa legată de exploatare,

b) violenţa fizică, sexuală şi psihologică manifestată în societate,

c) violenţa fizică, sexuală şi psihologică perpetuată sau tolerată/ignorată deliberat de către stat.

În cele douăsprezece mari probleme tratate în programul de acţiune adoptat de Conferinţa Mondială asupra femeilor, desfăşurată la Beijing între 4 şi 15 septembrie 1995 se află şi cea a violenţei împotriva femeilor.

Condamnând acest fenomen ca pe o încălcare a drepturilor umane ale femeii şi a libertăţilor fundamentale, guvernele se angajează prin documentele adoptate să se abţină de la invocarea obiceiurilor şi/sau a religiei în scopul eludării obligaţiilor ce decurg pentru ele din Declaraţia asupra eliminării violenţei împotriva femeilor. De asemenea , îşi asumă îndatorirea de a perfecţiona legislaţia împotriva perpetuării practicilor şi actelor violente şi de a lua măsuri integrate pentru prevenirea şi eliminarea violenţei.

În întreaga lume, violenţa împotriva femeilor - soţii, mame, fiice - îmbracă formele cele mai diverse, de la agresiunea fizică, care provoacă răniri şi chiar moartea victimei, şi până la întreaga gamă a agresiunilor psihologice, fie primitive - insulte, şantaj, ameninţări - fie subtile, insinuante, cum ar fi comportamentul dispreţuitor, denigrarea opiniilor, valorilor şi acţiunilor femeii.

Adesea, la violenţele fizice se asociază violenţele sexuale, subiect despre care femeile sunt rareori dispuse să vorbească, din cauza sentimentului de jenă pe care îl încearcă.

În sfârşit, violenţa economică privează femeia de mijloace şi bunuri esenţiale, vitale.

În Canada, de pildă, se estimează că o femeie din 10 suferă violenţe fizice din partea unui membru al familiei. Dacă se iau în considerare şi manifestările de violenţă psihologică, verbală, sexuală şi economică, rezultă că o femeie din 7 este supusă în mod regulat relelor tratamente.

Studiile întreprinse indică faptul că violenţa conjugală nu este un incident izolat. Ea este repetitivă şi urmează un ciclu caracteristic: tensiune, agresiune, perioadă de dezamorsare. 

Cât priveşte agresiunea sexuală, termen care în documentele internaţionale şi în unele reglementări naţionale înlocuieşte treptat termenul de viol, evaluarea realistă a fenomenului infracţional este extrem de dificilă, din cauza reticenţelor victimelor în a face plângeri, dar şi a faptului că numai o parte din plângeri se menţin, devenind acuzaţii, şi ajung să declanşeze mecanismul rigorilor legii.

În majoritatea cazurilor, violenţa a fost precedată de consumul de alcool, de discuţii în contradictoriu care au degenerat în conflicte sau de ambele. Dintre omoruri, cele mai multe au fost comise de soţ sau de concubin asupra soţiei sau, respectiv concubinei. În unele cazuri, s-a acţionat chiar cu cruzime.

Consumul băuturilor alcoolice este prezent în mod frecvent şi în cazul incesturilor, victime fiind fiicele minore, dar şi mame în etate constrânse prin ameninţări şi violenţe fizice.

Fireşte, datele statistice consemnează numai cazurile aduse în faţa instanţelor judecătoreşti, celelalte, posibil mult mai numeroase, fiind trecute sub tăcere de către victime, din diverse considerente, între care, nu în ultimul rând se află teama. 

În cadrul programelor de educare în domeniul drepturilor omului, este indicat ca în continuare să se prevadă programe speciale privind dinamica violenţei în cadrul familiilor.

 

 

 

 

 

 

 

 

 

 

 

 

 

 

 

 

 

 

 

II. Violenţa în familie în România

Violenţa intrafamilială este un fenomen universal, el fiind prezent pretutindeni, de la cele mai mici aşezări umane până la cele mai mari oraşe şi aşezări urbane, de la ţările în curs de dezvoltare până la cele mai dezvoltate.

În contextul vieţii moderne, când familia se îndepărtează tot mai mult de modelul ei tradiţional, nu se poate face abstracţie de influenţele contradictorii care se exercită permanent asupra acesteia, de faptul că există fenomene sociale care pot produce tensiuni în familie, crea eşecuri de adaptare, de integrare, cum sunt cele legate de situaţia economică precară, aspecte deosebit de relevante şi în ţara noastră în prezent.

Perioada de tranziţie din România se caracterizează printr-o amplificare fără precedent a violenţei sub toate formele sale, care a devenit o veritabilă “soluţie” faţă de problemele dificile cu care se confruntă societatea românească, o reacţie inevitabilă în raport cu frustrările oamenilor. Numărul de infracţiuni a crescut constant, an de an.

În acelaşi timp, a crescut şi gradul de pericol social al infracţiunilor comise prin violenţă, dintre care ponderea cea mai mare au avut-o omorurile, violurile, vătămările corporale grave, tâlhăriile şi loviturile cauzatoare de moarte. Numeroase asemenea acte au fost comise ca urmare a degenerării unor conflicte între autori şi victime, a deteriorării unor relaţii familiale sau a apariţiei unor circumstanţe întâmplătoare în care agresiunea s-a declanşat ca efect a consumului de alcool.

 

1. Victimizarea femeii în cadrul mediului familial

Cercetările în domeniul violenţei familiale se află la început în România, datând numai de câţiva ani, odată cu recunoaşterea faptului că violenţa contra femeii este una dintre problemele cu care se confruntă societatea românească în tranziţie. Acest fenomen s-a manifestat cu acuitate şi în anii de dictatură, dar a fost ţinut sub tăcere din raţiuni ideologice. 

 

Înainte de anul 1989, nu există în România nici o statistică oficială care să consemneze numărul de cazuri de maltratare a femeii şi nu a fost efectuată nici un fel de cercetare în acest domeniu.

Presaţi de imperative ideologice, majoritatea sociologilor români erau obligaţi să-şi îndrepte atenţia asupra unor aspecte relativ benigne ale vieţii familiale (starea de sănătate a membrilor grupului familial, bugetul acestora, divorţul) eludând complet problematica violenţei în familie.

Imediat după 1989, au început să-şi facă simţită prezenţa mecanisme exterioare de introducere a conştientizării cu privire la violenţa intrafamilială, mecanisme care au acţionat prin intermediul unor documente internaţionale, prin promovarea drepturilor omului şi implicit incriminarea violenţei intrafamiliale, prin acţiuni la nivelul imaginii familiei şi a rolurilor în familie şi prin mediatizarea unor evenimente internaţionale în jurul violenţei intrafamiliale.

Ratificarea unor documente internaţionale a determinat o luare de atitudine în unele cercuri politice, pentru a dobândi acceptarea unor foruri internaţionale interesate de soluţionarea violenţei. Astfel se explică crearea unor structuri de monitorizare a fenomenului violenţei intrafamiliale la nivel ministerial (mai precis în cadrul Ministerului Mediului şi Protecţiei Sociale), în ciuda absenţei unor specialişti instruiţi pentru a înţelege dinamica complexă a fenomenului şi deci a iniţia strategii eficiente de soluţionare şi prevenire.

Pe de altă parte, implicarea instituţională în combaterea violenţei intrafamiliale este extrem de puţin vizibilă, programele dezvoltate până-n prezent fiind centrate pe intervenţia locală, strict focalizată, fără a se insista în mod deosebit pe latura de educaţie sau pe formarea unor echipe multidisciplinare care să abordeze problematica violenţei intrafamiliale în complexitatea sa.

România oscilează încă între păstrarea intimităţii familiale, considerarea sporadică a cazurilor care ajung în atenţia publică şi promovarea violenţei domestice pe agendele politice, în vederea respectării drepturilor omului în mod egal, indiferent de sex.

Din acest motiv, violenţa domestică se menţine încă într-un stadiu latent, din perspectiva recunoaşterii sale ca atare şi a promovării sale, în atenţia publică.

 

 

 

 

2. Răspunsul instituţional la problematica violenţei în familie

Analiza răspunsului instituţional îl vom face pe trei coordonate:

2.1. Aparatul instituţional de identificare a cazurilor şi de intervenţie în criză .

2.2. Aparatul instituţional de soluţionare a cazurilor (intervenţie activă).

2.3. Aparatul instituţional dezvoltat în vederea prevenirii violenţei domestice.

2.1 Aparatul instituţional de identificare a cazurilor şi a intervenţiei în criză

a) Un prim serviciu la care sunt sesizate cazurile de violenţă domestică este Poliţia. Serviciile poliţiei sunt apelate fie de victimă, fie de alţi membrii ai familiei, fie de vecini, atunci când gravitatea incidentului elimină sau diminuează aspectul privat al violenţei domestice şi se constituie ca atac asupra bunăstării comunităţii. Intervenţia poliţiei este afectată de mai mulţi factori:

■ Percepţia instituţiei asupra fenomenului violenţei în familie. 

În ceea ce priveşte acceptabilitatea culturală a fenomenului, poliţia consideră familia ca fiind acel spaţiu privat, protejat prin natura sa, împotriva intervenţiei statului.

Din practică, reiese faptul că incidentul violent constituie într-o bună măsură responsabilitatea victimei, datorită mentalităţii conform căreia bărbatul intervine violent doar atunci când este provocat şi acesta este prevăzut în discursul justificativ al ofiţerilor de poliţie, oferit în locul intervenţiei efective.

■ Aspecte legislative care afectează eficienţa intervenţiei serviciilor de poliţie în soluţionarea cazurilor de violenţă domestică.

În analiza demersului legislativ actual, se identifică două aspecte care trebuie luate în considerare. În primul rând, este vorba de lipsa de specificitate a legii cu privire la incriminarea violenţei domestice, lipsă de specificitate care merge până la negarea unor forme de violenţă domestică sau chiar permiterea unor fapte în baza articolelor din Constituţie, prin care se asigură dreptul la protecţie şi libertate fizică şi morală oricărui cetăţean al ţării, indiferent de rasă, etnie, sex sau apartenenţă religioasă. 

De asemenea, pot fi invocate unele articole ale Codului civil şi unele prevederi incluse în Codul familiei (articolul cu referire la sancţionarea oricărui act care perturbă ordinea publică, de asemenea, articolele cu privire la dreptul egal prin căsătorie asupra tuturor deciziilor şi asupra bunurilor comune). Atunci când este vorba de intervenţia poliţiei, ne vom referi la acele aspecte infracţionale prevăzute în Codul penal care aduc atingere securităţii familiei şi indivizilor care o compun şi care, prin definirea lor, pot fi considerate fapte de violenţă domestică. Astfel, ne referim la următoarele articole ale Codului penal român: art. 157, alin. 1, lit. c; C.p. (omorul calificat); art. 176 C.p. (uciderea din culpă); art. 180 C.p. (lovirea sau alte violenţe); art. 181 C.p. (vătămarea corporală); art. 182 C.p. (vătămarea corporală gravă); 183 C.p. (lovituri sau vătămări cauzatoare de moarte); art. 184 C.P. (vătămarea corporală din culpă); art. 193 C.p. (ameninţarea); art. 197 C.p. (violul); art. 205 C.p. (insulta); art. 217 C.p. (distrugerea).

Deci reprezentarea violenţei domestice în textele de lege variază de la prezenţa ca atare în articolul de lege prin care se defineşte omorul calificat (art. 175, alin. 1, lit. c, Cod penal), până la absenţa referirilor concrete, cu culminare în negarea unor fapte de violenţă, odată ce acestea se petrec în interiorul familiei – conform precizărilor aduse de legiuitor în ceea ce priveşte subiectul la care face referire art. 197 Cod penal (prin care se încriminează violul, ca faptă penală): nu săvârşeşte infracţiunea de viol bărbatul care îşi constrânge soţia la raport sexual, deoarece căsătoria presupune consimţământul soţiei la raporturi sexuale cu soţul ei.

La aceasta se mai adaugă clauza de nepedepsire a violului, înscrisă în textul de lege, conform căreia sentinţa nu se mai aplică, dacă, până la data pronunţării, făptuitorul se căsătoreşte cu victima - ceea ce în termeni comuni reprezintă un fel de permis acordat soţului, prin căsătorie, pentru fapte de violenţă care în altă situaţie se pedepsesc cu închisoare.

În acest context , intervenţia ofiţerilor de poliţie este mult îngreunată de lipsa unui text de lege prin care să fie abilitaţi să pătrundă în familie. Mai mult, fiecare dintre situaţiile de violenţă care pot fi încadrate ca infracţiuni necesită, pentru demararea unui proces, plângerea prealabilă - ceea ce alimentează frustrarea poliţiştilor care se confruntă cu o serie de cazuri în care victima nu depune plângere în primă instanţă sau, dacă o depune, o şi retrage la scurt timp după aceea.

În al doilea rând, dincolo de carenţele grave create de lipsa unor legi specifice şi operante care să permită acţiunea ofiţerilor de poliţie, avem parte de o specificitate manipulată a acelor articole de lege prin care se incriminează violarea spaţiului privat.

Astfel, au existat cazuri în care intervenţia poliţiei s-a soldat cu acţionarea în instanţă de către agresor, fiind folosite următoarele articole de lege:

- art. 250 Cod penal - purtarea abuzivă;

- art. 246 Cod penal - abuzul în serviciu contra intereselor altor persoane;

- art. 192 Cod penal - violarea de domiciliu.

Desigur, nu avem de-a face cu o explozie numerică a acestor cazuri, dar ar fi fost suficient un singur incident pentru ca poliţia să facă referire la el pentru a se prevala de sarcini care ar încărca agenda de lucru a ofiţerului de poliţie, situându-l într-o poziţie paradoxală din punct de vedere al mentalităţii colective şi al structurilor patriarhale prezente la nivelul acestei instituţii.

■ Slaba cunoaştere a dinamicii fenomenului violenţei domestice

Din 1990 şi până în prezent , am asistat la o serie de modificări legislative şi mai multe modificări procedurale, care s-au derulat într-un ritm accentuat, nefiind completate prin cursuri de formare care să permită o asimilare coerentă şi eficientă a noilor schimbări în sistemele instituţionale care urmau să lucreze în contextul nou creat. În ceea ce priveşte violenţa în familie, cursurile de formare nu au reuşit să răspundă nevoilor de formare la nivel naţional. 

Cu toate lipsurile sale, poliţia rămâne una din puţinele instituţii care, indiferent de motivaţia reală, a luat în considerare această problemă, începând prin a-i evalua dimensiunile - desigur, pentru acea parte a violenţei care ajunge în atenţia lor.

Dacă ne îndreptăm atenţia spre percepţia victimelor violenţei în familie asupra răspunsului dat de poliţie acestei probleme, se decalează următoarele situaţii:

- refuzul poliţiei de a interveni, în lipsa unei hotărâri de divorţ definitive. Această situaţie face ca multe dintre victimele violenţei în familie să nu mai apeleze la serviciile poliţiei, considerându-le cu totul nefuncţionale şi resimţind refuzul ca pe o victimizare secundară, care se adaugă violenţei suferite în familie. Implicit, aceste situaţii duc la întărirea acceptabilităţii culturale a violenţei din perspectiva agresorului.

- o altă situaţie întâlnită se referă la sancţionarea civilă a violenţei în familie, prin aplicarea unor amenzi pentru tulburarea liniştii publice. Această sancţiune este mai degrabă resimţită de victimă, în condiţiile unui buget de familie din ce în ce mai redus. Amenzile aplicate nu reuşesc să descurajeze violenţa, provocându-l pe agresor, întrucât îi este ameninţat teritoriul.

- o a treia situaţie întâlnită se referă la reticenţa absolută a victimelor violenţei în familie de a chema poliţia, reticenţă justificată de disconfortul generat de asocierea violenţei cu eşecul în relaţie, nevoia de a păstra iluzia unei oarecare control asupra vieţii personale, prin păstrarea faptului violent în spaţiul privat, de speranţa că lucrurile se vor îndrepta şi fără intervenţia poliţiei şi de frica de represalii din partea agresorului.

b) Institutul medico legal 

Reprezintă instituţia aflată la graniţa serviciilor medicale cu cele juridice, care eliberează certificate cu valoare de probă în instanţă.

Şi aici apar câteva vicii de formă şi de fond în ceea ce priveşte eficientizarea răspunsului instituţional la violenţa în familie.

Accesibilitatea acestor servicii este în primul rând viciată prin localizarea lor, în general la periferia oraşelor mari şi fără nici o reprezentare în zonele rurale, ceea ce reprezintă dificultăţi legate de ajungerea la destinaţie, care adesea depăşesc nevoia victimei de ajutor specializat şi implicit disponibilitatea sa în a solicita acest ajutor. Pe de altă parte, programul cabinetelor de medicină legală permite accesarea acestor servicii numai în anumite ore, cabinetul fiind total inaccesibil după ora 16.00.

Un alt viciu în organizarea acestor servicii se referă la înregistrarea cazurilor, care nu sunt înregistrate în funcţie de problematica prezentată, ci primesc doar un număr de înregistrare, cu menţionarea leziunilor constatate.

Un alt viciu de fond se referă la costurile extrem de ridicate ale certificatului medico-legal.

În ceea ce priveşte perspectiva victimelor violenţei în familie asupra serviciilor de medicină legală, se desprind următoarele situaţii:

- sentimentul de ruşine şi culpabilitate reduce mult disponibilitatea victimelor violenţei în familie de a apela serviciile publice, deoarece acest demers ar face public un fapt negativ al vieţii private care, conform mentalităţii colective, trebuie păstrat în afara domeniului public.

- scepticismul victimei în ceea ce priveşte utilitatea certificatului, bazat pe experienţele trecute, acţionează împotriva denunţării violenţei şi a solicitării unui ajutor.

c) Linii telefonice directe

Necesitatea unor astfel de servicii este resimţită din ce în ce mai acut, pe măsură ce izolarea victimelor violenţelor în familie este mai accentuată, datorită reticenţei lor de a apela serviciile existente. Metodele occidentale cu privire la aceste servicii demonstrează rolul lor în abilitatea victimei violenţei în familie de a lua decizii fiind bine informată cu privire la mersul vieţii sale. Astfel, în oraşul New Orleans, Lousiana, Statele Unite, serviciile de poliţie, serviciile medicale, adăposturile beneficiază de astfel de linii telefonice funcţionale, şi mai mult decât atât, cuplate printr-o reţea instituţională, astfel încât victima să poată beneficia de toată gama de informaţii cu privire la serviciile disponibile şi la legislaţia de care poate face uz în funcţie de situaţie.

România a încercat această alternativă, în Cadrul Centrului Pilot de Asistenţă şi Consiliere a Victimelor Violenţei Domestice, linia telefonică pentru victimele violenţei în familie funcţionând 24 de ore din 24.

d) Camerele de gardă

În funcţie de gravitatea incidentelor violente, se înregistrează tendinţa victimelor violenţei de a solicita serviciile de urgenţă ale spitalelor în situaţii limită. Deşi violenţa îmbracă adeseori forme fizice deosebit de grave, disponibilitatea victimelor de a apela la serviciile de urgenţă este destul de scăzută, atât datorită sentimentului de ruşine, cumulat cu dorinţa de a masca ceea ce reprezintă un eşec al vieţii sociale, cât şi datorită experienţelor avute în trecut în ceea ce priveşte serviciile de sănătate şi percepţia specialiştilor din acest domeniu asupra violenţei în familie. Momentele depăşirii acestor bariere culminează cu situaţiile limită, în care viaţa victimei este ameninţată, fie ca urmare directă a vătămărilor fizice, fie datorită încercărilor de soluţionare a situaţiilor insuportabile prin sinucidere. 

 

2.2. Aparatul instituţional de soluţionare a cazurilor/ instituţii curente de intervenţie.

Servicii de intervenţie propriu-zisă:

- spitale

- instanţe judecătoreşti

- servicii de consiliere şi asistenţă a victimelor/adăposturi de urgenţă.

Spitalele

În cele mai multe situaţii, victimele ajung să solicite spitalizare după consumarea actului violent, atunci când nu au reuşit să soluţioneze în alt mod problemele de sănătate intervenite.

Spitalul pare o soluţie chiar mai greu accesibilă decât Institutul Medico-Legal, prin faptul că sporeşte şi mai mult sentimentul de vulnerabilitate al victimei, care are nevoie de un oarecare control asupra vieţii sale.

Pe de altă parte, reticenţa de a merge la spital este declanşată de nevoia de a păstra violenţa în spaţiul privat, de a nu o face publică, cumulată cu frustrarea generală de ignorare de către medici a cauzelor traumelor fizice care au necesitat spitalizare.

Victimele violenţei în familie recurg la tot felul de explicaţii fanteziste, evitând să vorbească despre violenţă.

Ignorarea violenţei de către specialişti face parte din abuzul instituţional pe care îl au de suportat victimele violenţei domestice şi care, în ciuda reticenţei lor de a dezvălui cauzele vătămării fizice şi ale afectării sănătăţii, nu trece neobservat.

Ignorarea serviciilor medicale se mai manifestă prin justificarea nonintervenţiei cu lipsa materialelor necesare - situaţie agravată în ultimii ani.

O oarecare justificare a poziţiei asumate de medici, în acest cadru instituţional complex şi încă nedezvoltat, o reprezintă lipsa informaţiilor necesare cu privire la dinamica violenţei domestice şi la efectele sale endemice asupra populaţiei. De asemenea, se remarcă lipsa pregătirii necesare cadrelor medicale pentru o intervenţie calificată şi eficientă în cazurile de violenţa în familie, păstrându-se în mod rigid abordarea strict medicală.

Instanţele judecătoreşti.

Instanţele judecătoreşti intervin în situaţiile de violenţa în familie, în următoarele circumstanţe:

- în momentul în care victima violenţei în familie optează pentru întreruperea relaţiei prin divorţ;

- în situaţiile în care violenţa atinge cote maxime de gravitate, determinând vătămare corporală gravă sau chiar moartea victimei;

- în situaţia în care ciclul violenţei se scurtcircuitează prin replica violentă a victimei, determinând moartea partenerului violent.

În ceea ce priveşte divorţul, acesta constituie singura soluţie oferită de actualul sistem, în condiţiile în care legislaţia actuală nu oferă protecţie soţiei, nici în situaţia de separare şi cu atât mai puţin în condiţiile unor uniuni consensuale (mod de convieţuire care câştigă teren, mai ales în rândul tinerilor).

Singurele aspecte pozitive le constituie iniţiativele unor organizaţii pentru femei şi ale unor organizaţii nonguvernamentale locale, precum şi iniţiativa Centrului Pilot de la Titan, de a oferi sfaturi juridice gratuite femeilor victime ale violenţelor în familie. Totodată, avocaţii care colaborează cu aceste organizaţii oferă asistenţă juridică femeilor, astfel încât acestea să se poată reprezenta singure în cadrul procesului de divorţ, scăzând costul divorţului propriu-zis.

În situaţia în care violenţa escaladează spre forme foarte grave (vătămare corporală şi moarte), instanţa penală intervine, conform legii în vigoare, în vederea sancţionării vinovatului. Răspunsul instituţional la acest moment este unidirecţional, luând în considerare în mod strict şi limitat fapta penală, cu ignorarea totală a dinamicii violenţei domestice.

De aceea, multe din cazurile de vătămare corporală, lovire sau alte violenţe rămân în afara atenţiei aparatului de justiţie, deoarece acţiunea penală se declanşează prin plângere prealabilă - ceea ce nu este tocmai potrivit cu situaţiile de violenţă domestică, în care tăinuirea violenţei devine o strategie de supravieţuire.

O mai mare eficienţă în răspunsul instituţional dat violenţei în familie prin instanţele judecătoreşti ar fi posibilă în momentul în care aparatul legislativ ar incrimina violenţa în familie, sancţionând-o şi scoţând-o din normalitate.

Servicii de consiliere şi asistenţă a victimelor violenţei în familie/adăposturi de urgenţă

Conform studiilor efectuate pe plan internaţional şi în România, privind victimizarea prin violenţă domestică, astfel de servicii ar răspunde cel mai eficient nevoilor imediate ale victimelor violenţelor în familie. Dinamica fenomenului sugerează două nevoi acute: nevoia de ascultare şi sfat şi nevoia de protecţie. Serviciile de consiliere răspund primei nevoi semnalate. 

În România, perioada de tranziţie nu pare să fi fost propice dezvoltării unor astfel de servicii.

În afara serviciului de consiliere existent în cadrul Centrului Pilot, aflat în subordonarea Ministerului Muncii, sunt câteva organizaţii nonguvernamentale care oferă astfel de servicii, dar care nu s-au constituit într-o reţea instituţională care să permită o abordare globală a problemei şi implicit o extindere a gamei de servicii oferite. Menţionăm activitatea susţinută a organizaţiilor:

- ARTEMIS (Cluj Napoca), iniţiată ca răspuns la situaţiile de abuz sexual şi exploatare sexuală a femeilor şi fetelor şi extinsă pentru cuprinderea cazurilor de violenţă domestică, în contextul cărora violenţa sexuală, ca formă de manifestare, apare mult prea frecvent; 

- Cutia Pandorei (Bistriţa), care se adresează direct victimelor violenţei domestice;

- SCOP (Societatea pentru Copii şi Familie) - Timişoara, organizaţie care a dezvoltat un centru de asistenţă şi intervenţie în criză şi este pe cale să deschidă un adăpost de urgenţă pentru victimele violenţei domestice;

- ARAPAMESU - Sibiu, care are în proiect un centru de asistenţă şi consiliere a victimelor;

- ŞEF (Şanse Egale pentru Femei) - Iaşi, care desfăşoară activităţi de cercetare privind violenţa împotriva femeii, cu accent pe violenţa sexuală şi activităţi de consiliere pentru victimele violenţei domestice;

- C.P.A.P.V.V.F. (Centrul Pilot de Asistenţă şi Protecţie a Victimelor Violenţei) - Bucureşti, care triază, îndrumă, înregistrează persoanele care sunt victime ale violenţei în familie.

 

2.3. Aparatul instituţional dezvoltat în vederea prevenirii violenţei domestice

Aspectul prevenirii violenţei domestice este poate cel mai desconsiderat aspect din cadrul politicilor sociale, în ceea ce priveşte constituirea unui răspuns instituţional global şi complex dat acestei probleme.

Cu toate acestea, menţionăm cel puţin trei pârghii care pot interveni profilactic şi care se cer luate în considerare în momentul elaborării unor strategii instituţionale de combatere a violenţei domestice în România.

O primă pârghie instituţională cu rol de prevenire este şcoala.

De la acest nivel pot fi iniţiate schimbările necesare în reprezentările colective privind acceptabilitatea socială a violenţei. Singura iniţiativă în acest sens este cea a organizaţiei ARTEMIS, care a declanşat un program complex de cercetare şi educaţie, având ca prim scop abuzul şi victimizarea sexuală a fetelor, dar urmărind în subsidiar conştientizarea populaţiei de vârstă şcolară asupra aspectelor legale de violenţa domestică. Programul s-a desfăşurat pe raza oraşului Cluj, în instituţiile de învăţământ şcolar şi liceal.

O altă pârghie instituţională la care dorim să ne referim este mass - media. Prin izolarea violenţei domestice în spaţiul senzaţionalului, se propagă o imagine greşită, ducând la subestimarea incidenţei şi, respectiv, a riscului apariţiei unor comportamente violente la nivelul faptului comun. Campaniile publicitare care demască violenţa domestică, semnalând modurile de manifestare, dinamica fenomenului şi serviciile abilitate să intervină, ţin şi ele, din nefericire, de elementul excepţional. Tot organizaţia ARTEMIS a demarat o acţiune cu colaborarea reţelei de transport public local, mediatizată de presa locală, prin care se urmărea prezentarea violenţei sexuale şi a violenţei domestice în vederea conştientizării acestor probleme de către populaţie.

Pe de altă parte, mass-media poate interveni şi prin modul de prezentare a cazuisticii care ajunge în atenţia presei. Luarea de atitudine împotriva trivializării vieţii domestice şi a minimalizării gravităţii sale reprezintă un mod de contracarare a abuzurilor instituţionale la acest nivel. 

O a treia pârghie instituţională cu rol în prevenirea violenţei domestice, care reprezintă puntea de legătura între mecanismele instituţionale şi cele comunitare, este biserica. Rolul bisericii în modelarea mentalităţii colective a fost recunoscut în societatea noastră de-a lungul timpului. Din nefericire, şi la acest nivel se remarcă prezenţa valorilor patriarhale, conform cărora creştinului îi este dată vocaţia sacrificiului, violenţa domestică fiind astfel înnobilată şi mistificată, ca parte a planului lui Dumnezeu pentru noi. Demascarea violenţei ca infracţiune, indiferent de natura relaţiilor în contextul cărora este semnalată, ar trebui să fie o datorie a bisericii, în vederea păstrării moralităţii neamului.

*

* *

 

Departe de a fi epuizat subiectul violenţei domestice şi al răspunsului instituţional pe care România anilor 2001 îl dă acestei probleme, demersul nostru a încercat doar prezentarea unor realităţi, în speranţa conştientizării şi activării mecanismelor de decizie care sunt responsabile pentru elaborarea unor politici sociale coerente şi eficiente. 

Prin Constituţie este garantat dreptul oricărui cetăţean al României la integritate fizică şi morală şi la protecţia împotriva oricărei forme de violenţă.

Acest principiu se aplică în egală măsură şi violenţei în familie, a cărei combatere reprezintă o datorie a statului faţă de cetăţenii săi.

 

 

 

 

 

 

 

 

 

 

 

 

 

 

 

 

 

 

 

 

 

III. Lupta contra violenţei conjugale în unele ţări ale Uniunii Europene

 

 

Anglia şi Ţara Galilor

De câţiva ani autorităţile britanice au întreprins numeroase campanii de informare referitor la violenţa familială la nivel naţional şi la nivel local.

Ele au urmărit să concentreze toate iniţiativele private din acest domeniu şi să încurajeze cooperarea dintre instituţiile care intervin (Justiţie, Poliţie, Sistemul Naţional de Sănătate, Serviciul penitenciare, etc.).

În afară de această acţiune multidisciplinară, în anul 1996, o reformă a legii femeii a întărit protecţia oferită victimelor violenţei de către dreptul civil.

1.Dispoziţii penale.

a)Calificarea penală a violenţei conjugale.

Actele de violenţă în cuplu nu constituie infracţiuni specifice. Ele sunt adesea calificate ca intimidare sau acte de violenţă.

Dreptul comun se aplică, dar judecătorul, care dispune de o mare capacitate de apreciere, poate să ţină cont de legăturile dintre agresor şi victimă pentru a determina vina, gradul de vinovăţie şi pedeapsa.

Violenţele conjugale pot cădea sub incidenţa legii din 1997, referitoare la protecţia contra hărţuirii, care constituie o infracţiune specifică, fiind definită ca fapta de a exercita presiuni asupra unei persoane, în cazul în care acţiunea s-a produs mai mult de două ori.

b) Violul în interiorul cuplului

Este sancţionat de judecător de la începutul anilor '90, dar tribunalele s-au ocupat puţin de asemenea cazuri. Durata mariajului poate constitui o cauză de atenuare a pedepsei. Astfel, în 1999, un bărbat care îşi violase soţia a fost condamnat la o pedeapsă cu închisoarea de numai 2 ani, pe motiv că au fost căsătoriţi 17 ani. 

 

2. Declanşarea procedurii penale

Plângerea victimei nu este necesară pentru a declanşa procedura împotriva autorului violenţei.

Orice persoană care este la curent cu aceste fapte poate să le denunţe.

3. Dispoziţiile dreptului civil

Art. IV din Legea familiei din 1996, intrată în vigoare la 1 octombrie 1997, permite victimelor să ceară Tribunalului civil să emită două feluri de ordonanţe:

- ordonanţă de protecţie;

- ordonanţă referitoare la ocuparea domiciliului familial.

Dacă victima se află în mod real în pericol sau dacă ea riscă să renunţe la continuarea procedurii, tribunalul poate emite aceste tipuri de ordonanţă fără a preveni agresorul.

Legea familiei din 1996 se aplică ţinând cont de legăturile ce există între agresor şi victimă.

În acelaşi timp, ea prevede dispoziţii diferite, în funcţie de situaţia concretă a celor în cauză (soţi, ex-soţi, concubini, ex-concubini, logodnici, ex-logodnici, părinţi ai aceloraşi copii, persoane care trăiesc sub acelaşi acoperiş sau în domicilii cu alt statut).

a) Ordonanţa de protecţie

Victima poate cere tribunalului emiterea unei ordonanţe de protecţie, care să interzică agresorului să continue să exercite acte de violenţă asupra persoanei agresate.

Poate fi vorba de o interdicţie generală sau de o măsură foarte limitată ( de exemplu - de a telefona victimei). Mai mult, tribunalul decide liber durata validităţii ordonanţei.

b) Ordonanţa referitoare la ocuparea domiciliului familial

Victima poate cere judecătorului dreptul de a ocupa exclusiv domiciliul familial, oricare ar fi drepturile pe care le deţine asupra locuinţei.

Judecătorul ia decizia după caz, ţinând cont de toate elementele dosarului (nevoi, resursele financiare ale ambelor părţi, conduita mutuală, durata vieţii în comun, urmarea unui eventuale ordonanţe asupra fiecăruia şi asupra copiilor).

 

 

Judecătorul dispune de o mare libertate:

- el poate să hotărască împărţirea locuinţei atribuind dreptul exclusiv de folosinţă victimei, cerând chiar agresorului de a părăsi locuinţa. El poate, de asemenea, să împiedice frecventarea de către agresor a zonei unde locuieşte victima.

Ordonanţa se aplică timp de 6 luni. Ea poate fi reînnoită pentru încă 6 luni. În acelaşi timp, ea nu poate fi prelungită mai mult de două ori, dacă unul dintre soţi sau concubini nu dispune de drept asupra locuinţei.

Când unul dintre membrii cuplului are drept asupra locuinţei, tribunalul poate să prevadă anumite clauze, cum ar fi:

- obligaţia de plată în sarcina celui care se bucură de locuinţă sau 

- obligaţia în sarcina uneia dintre părţi de a repara sau întreţine locuinţa sau mobilierul.

În cursul primului an, tribunalele au emis 9.000 de astfel de ordonanţe.

Dacă agresorul a utilizat efectiv violenţa sau a ameninţat efectiv că o face şi dacă o astfel de măsură este necesară pentru securitatea victimei, tribunalul poate preciza că orice refuz de a duce la îndeplinire ordonanţa justifică o arestare imediată a agresorului de către poliţie, fără mandat.

4. Ajutorul acordat victimelor

a) Ajutor financiar

Din 1979, victimele violenţei conjugale beneficiază de dreptul de ajutor, care este actualmente reglementat de legea din 1995 referitoare la compensarea răniţilor victime ale infracţiunilor.

În acelaşi timp, protocolul aplicabil stabileşte că victima nu poate primi ajutor financiar decât dacă autorul violenţelor a fost urmărit în justiţie şi dacă victima a încetat să convieţuiască în mod permanent cu el. Girat de un organism ad-hoc independent, numit Criminal Injuries Compensation Authority, ajutorul constă într-o sumă forfetară, determinantă prin aplicarea unui barem. În funcţie de gravitatea rănirii sau a handicapului, ajutorul variază între 1.000 şi 250.000 de lire.

Ajutorul poate să permită acoperirea unor cheltuieli excepţionale (lucrări de amenajare a locuinţei, tratament într-o instituţie privată).

În afară de aceasta, dacă agresiunea provoacă o întrerupere a muncii mai mare de 28 de săptămâni, victima poate pretinde o indemnizaţie care să înceapă cu cea de-a 29 săptămână.

 

 

 

b) Asistenţă.

Ministerul de Interne a emis în 1990 o circulară, prin care solicită crearea în sânul Comisariatelor de Poliţie a unor unităţi specializate în primirea şi asistenţa victimelor violenţei conjugale.

Între august 1997 - martie 1998, Direcţia de Studii şi Cercetări a Ministerului de Interne a efectuat o anchetă.

Rezultatele, publicate în decembrie 1998, arată că 36 de unităţi de poliţie (86%) dispuneau de personal specializat pe aceste probleme şi că 18 unităţi de poliţie creaseră o unitate ad-hoc. În afară de acestea, femeile puteau să ceară să fie primite de un ofiţer de poliţie de sex feminin.

Legea din 1996 asupra locuinţei, intrată în vigoare la 1 ianuarie 1997, obligă colectivităţile locale să ofere locuinţă persoanelor fără adăpost sau care riscă să îl piardă, în măsura în care ele au în mod real nevoie de asistenţă.

Este în mod special cazul femeilor victime ale violenţei care decid să părăsească domiciliul conjugal.

Colectivitatea locală are responsabilitatea de a oferi adăpost acestor persoane pe timp de 2 ani.

În general, victima e instalată într-un hotel sau cămin pentru câteva zile, până când i se instrumentează dosarul şi i se găseşte o locuinţă.

În general, Ministerul de Interne se străduieşte să promoveze toate iniţiativele private sau publice prin care să lupte contra violenţei conjugale. Astfel, există mai mult de 400 de cămine în Anglia şi 50 în Ţara Galilor, mai multe linii telefonice specializate, care funcţionează 24 de ore din 24, în jur de 200 de grupuri multidisciplinare, care unesc reprezentanţi ale principalelor instituţii şi administraţii civile.

De asemenea se organizează, campanii de informare care explică ce fel de infracţiuni constituie violenţe, iar medicii generalişti au fost pregătiţi să identifice fenomenul.

 

Austria

Legea din 30 decembrie 1996 referitoare la protecţia contra violenţei familiale, intrată în vigoare la 1 mai 1997 şi amendată în cursul anului 1999, a modificat Codul civil şi Codul de procedură civilă. Legea permite victimelor să rămână în locuinţa lor.

 

 

 

1) Dispoziţii penale

a) Calificarea penală a violenţei conjugale

Violenţele conjugale nu fac obiectul unor dispoziţii penale specifice. Ele sunt considerate în mod general loviri sau răniri.

b) Violul în interiorul cuplului

Din 1989, violul în interiorul cuplului este pedepsit, prin art. 203 al Codului penal, care precizează că cel care-şi violează soţia sau concubina este susceptibil de pedeapsă.

2) Declanşarea procedurii penale

De regulă, orice cetăţean care dispune de suficiente indicii ale existenţei unei infracţiuni poate denunţa forţelor de ordine pe autorul prezumtivei infracţiuni.

În cazul violului în cuplu, declanşarea urmăririi are loc în urma plângerii victimei, exceptând cazul în care au fost provocate răni grave.

Dacă victima solicită protecţie sau dacă forţele de ordine constată existenţa unei infracţiuni, ele sunt obligate să o denunţe la parchet.

Procedura "diversion", intrată în vigoare la 1 ianuarie 2000, permite Ministerului Public să renunţe la urmărire, dacă pe o perioada de punere sub urmărire, cuprinsă între 1-2 ani, procesul penal nu s-a declanşat. Pe această perioadă autorul violenţelor este reeducat.

3) Dispoziţiile dreptului civil

Legea din 1996 a modificat Codul de procedură civilă, pentru a permite tribunalelor să emită, la cererea victimelor, ordonanţe de protecţie.

Dacă o persoană este victima unei violenţe fizice din partea soţului sau concubinului, aceasta poate cere tribunalului:

- de a ordona agresorului să părăsească domiciliul familial, chiar dacă el este proprietar;

- să-i interzică agresorului intrarea în anumite locuri (şcoala frecventată de copii, de exemplu);

- să oblige agresorul de a evita orice tentativă de a intra în contact cu victima.

Această dispoziţie este aplicabilă şi în cazul ameninţărilor simple cu violenţa.

Durata validităţii acestor ordonanţe nu poate depăşi 3 luni.

Dacă victima a fost deja agresată şi dacă asupra sa mai planează vreo ameninţare, aceste ordonanţe sunt prelungite de tribunal.

Executarea acestor ordonanţe permit tribunalului să facă apel la forţele de ordine în cazuri grave. Autorul violenţelor trebuie să predea cheia de la domiciliul pe care îl părăseşte.

Dacă ordonanţa nu poate fi emisă imediat, forţele de ordine pot interveni independent de decizia judiciară.

Legea din 1996 a fost modificată de Legea poliţiei, care a inserat art. 38, care permite forţelor de ordine să interzică autorului violenţelor să intre în domiciliul victimei atunci când există riscul pentru viaţa, sănătatea sau libertatea acesteia.

Această interdicţie priveşte nu numai domiciliul, ci şi zonele apropiate. În anumite cazuri, câmpul geografic de interdicţie poate fi extins la locurile unde victima se duce frecvent (domiciliul apropiaţilor, şcoală).

Interdicţiile pronunţate de forţele de ordine trebuie validate de instanţa superioară în termen de 48 de ore.

Poliţia nu poate utiliza forţa pentru a impune respectarea interdicţiilor, dar poate confisca toate cheile domiciliului. Poliţia verifică 3 zile dacă interdicţiile sunt respectate. În caz contrar, cel în cauză poate primi o amendă de 5000 de şilingi.

Interdicţiile poliţiei se dau pe o perioadă de 10 zile şi pot fi prelungite, dacă victima cere tribunalului o ordonanţă de protecţie.

Aplicând legea poliţiei şi securităţii, forţele de ordine au datoria de a informa victima de posibilităţile oferite de codul de procedură civilă.

4) Ajutorarea victimelor

a) Ajutor financiar

În cursul lunii decembrie 2000 Partidul Socialist a prezentat un proiect de lege referitor la protejarea victimelor. Textul prevede acordarea unui ajutor de stat victimelor violenţei familiale.

b) Asistenţa

Dacă este pronunţată interdicţia, prin aplicarea legii din 1996, forţele de ordine au obligaţia de a furniza victimelor violenţei, ca şi autorilor, o notă de informare, care să precizeze drepturile şi îndatoririle fiecăruia, de a preveni "biroul de intervenţie" local, care acordă asistenţă juridică garantată. 

Există actualmente 9 birouri, câte unul în fiecare land. Aceste organisme sunt cofinanţate de Ministerul care răspunde de problemele familiale. 

Ministerul de Interne trebuie să supravegheze dacă măsurile luate împotriva agresorului sunt respectate.

În decembrie 1998, Ministerul pe probleme familiale a pus în funcţiune un sistem de asistenţă telefonică ce funcţionează permanent.

Proiectul de lege privind protejarea victimelor conţine proceduri care se referă şi la asistenţa juridică ce trebuie acordată victimelor imediat după agresiune.

 

Germania

În decembrie 1999, Ministerul familiei, persoanelor în vârstă, femeilor şi tinerilor a făcut public planul guvernamental contra violenţei asupra femeii, constatând ineficacitatea măsurilor luate încă de la mijlocul anilor '70. Acest plan afirmă că violul marital trebuie considerat în sine ca un întreg şi nu ca ceva adiţional diferitelor forme de violenţă.

În continuare, se arată că este necesară acţionarea sub forme multiple, ale căror puncte esenţiale sunt prevenirea, cooperarea între diferitele instituţii care se ocupă de această problemă şi întărirea legăturilor dintre asociaţiile care ajută victimele, ca şi sensibilizarea opiniei publice şi a profesioniştilor faţă de această problemă.

Acest plan implică şi un demers legislativ, prin redactarea unui proiect de lege privind protecţia victimelor violenţei, prin intermediul acţiunii.

Acest proiect de lege, care a fost aprobat în Consiliul de Miniştrii (14 decembrie 2000) şi a fost supus Bundestag-ului la 5 ianuarie 2001, permite victimelor violenţei să ceară tribunalelor civile ordonanţa de protecţie, ca şi dreptul de a beneficia de domiciliul familial.

1. Dispoziţii generale

a) Calificarea penală a violenţei familiale

Violenţa în familie nu face obiectul unor dispoziţii penale specifice.

În funcţie de circumstanţe, ele sunt calificate ca infracţiuni împotriva vieţii, integrităţii corporale, contra vieţii private şi intimităţii.

Când autorul violenţelor este pasibil de o pedeapsă uşoară, judecătorul poate comuta pedeapsa cu punerea sub supraveghere.

El poate, de exemplu, să oblige agresorul să se supună unei terapii.

 

 

b) Violul marital

Din iulie 1997 articolele din Codul penal referitoare la violenţă permit sancţionarea violului în interiorul cuplului.

2. Declanşarea procedurii penale

Dreptul german rezervă statului declanşarea procedurii penale pentru violenţa în familie.

Ministerul Public intervine în momentul în care are cunoştinţă de o infracţiune, independent de voinţa victimei.

În acelaşi timp, principiul după care statul pune în mişcare plângerea, fără a ţine cont de voinţa victimei, nu este absolut, pentru că există şi infracţiuni care depind de plângerea prealabilă a victimei.

În acest caz, dacă Ministerul Public nu poate să intervină decât dacă victima a depus plângerea, el poate totuşi acţiona independent de acest fapt. Astfel poate ordona detenţia preventivă, cu scopul evitării dispariţiei autorului infracţiunii sau a dovezilor.

În domeniul violenţei conjugale, violarea ca şi loviturile şi rănirile necesită plângerea victimei. În ipoteza unor lovituri şi răniri, Ministerul Public poate însă interveni şi din oficiu, dacă interesul public o cere.

3) Dispoziţiile dreptului civil

Tribunalele se pot pronunţa emiţând ordonanţă de protecţie împotriva victimelor violenţei.

Jurisprudenţa este neclară în acest domeniu.

Proiectul de lege pentru ameliorarea protecţiei victimelor prevede că Tribunalul civil poate acorda dreptul de folosinţă exclusivă a domiciliului comun, victimelor violenţei.

a) Ordonanţa de protecţie juridică

Tribunalul civil poate lua, la cererea victimelor violenţei fizice, toate măsurile specifice pentru prevenirea repetării acestora.

Tribunalul civil poate lua următoarele măsuri faţă de autorul violenţei:

- interzicerea accesului în domiciliul victimei;

- obligativitatea de a păstra o anumită distanţă de domiciliul victimei;

- impunerea de a nu se apropia de anumite locuri care sunt frecventate de victimă;

- interzicerea de a intra în contact cu victima chiar şi prin mijloacele la distanţă;

- interzicerea de a provoca întâlniri cu victima.

Aceste dispoziţii vor putea fi aplicate şi în caz de simple ameninţări fizice.

b) Accesul la folosirea domiciliului familial

Actualmente, în termenii art. 1361b al Codului civil, tribunalele nu pot acorda dreptul la folosirea exclusivă a domiciliului familial unuia dintre membrii cuplului, dacă aceştia sunt căsătoriţi, decât dacă ei nu trăiesc împreună şi dacă această decizie permite împiedicarea unor urmări de o duritate considerabilă.

Proiectul de lege prevede modificarea art. 1361 al Codului civil, pentru a se înlocui expresia, duritate considerabilă cu cea de "duritate nedreaptă", ceea ce ar putea uşura punerea în practică a acestor dispoziţii. Mai mult, proiectul de lege prevede că dreptul exclusiv asupra domiciliului familial să poată fi acordat victimei violenţelor, chiar dacă aceasta nu este căsătorită cu agresorul.

Pentru moment, nu există jurisprudenţă foarte clar conturată pentru asemenea situaţii.

Durata acestui drept va fi limitată, până când titlul de ocupare a domiciliului (contract de locaţie, de exemplu) va fi deţinut de victimă sau de autorul violenţelor.

Proiectul de lege nu fixează această durată, care este lăsată la aprecierea judecătorului, în funcţie de circumstanţă.

Dacă victima nu deţine nici un drept asupra domiciliului familial, proiectul de lege prevede limita duratei de 6 luni, cu posibilitatea de a o prelungi pe o perioadă indicată.

În cazul unor simple ameninţări fizice, victima va avea în mod egal posibilitatea de a cere dreptul de folosinţă exclusivă a căminului.

4) Ajutorul acordat victimelor

a) Ajutor financiar

Victimele violenţei conjugale au dreptul, ca toate victimele actelor violente în general, la o indemnizaţie conform Legii din 7 ianuarie 1995, referitoare la indemnizaţiile acordate victimelor.

Ea se datorează aplicării legii federale referitore la asistenţă, lege care a constituit baza pentru acordarea indemnizaţiei victimelor războiului.

În termenii acestei legi, ajutorul acoperă tratamentul medical necesar. De asemenea, este acordată o pensie de invaliditate dacă incapacitatea victimei atinge aproximativ 25% din capacitatea sa de muncă.

Prestaţia este vărsată de landul în raza căruia a avut loc prejudiciul şi de landul unde victima îşi are domiciliul. Administraţia federală suportă 40% din această cotă.

b) Asistenţa

În Germania există o importantă reţea de cămine, în jur de 400, ca şi alte structuri de asistenţă :

- birouri de consultanţă;

- linii telefonice specializate.

În acelaşi timp, folosind experienţa pozitivă din landul Berlin (1995-1999), autorităţile federale doresc îmbunătăţirea cooperării între cei care se ocupă cu lupta contra violenţei conjugale, fie că sunt structuri instituţionale sau nu. Ele doresc de asemenea de a trezi interesul forţelor de poliţie asupra acestor chestiuni.

În afară de acestea, guvernul federal apreciază că asistenţa acordată victimelor trebuie să fie completată de măsuri de reeducare a agresorilor.

În cadrul planului guvernamental de luptă contra violenţei aplicate femeilor, se află mai multe proiecte de amploare regională, locală sau cofinanţate de stat. 

 

Portugalia

Încă din 1991 s-a votat legea nr. 61 referitoare la protecţia femeilor victime ale violenţei, dar legea nu a fost însoţită încă de reglementări care să facă posibilă aplicarea ei. Decretul lege nr. 423/91 din 31 octombrie 1991 recunoaşte dreptul victimelor violenţelor de a primi un ajutor financiar de la stat. 

În ianuarie 1999, Consiliul de Miniştri a adoptat programul INOVAR, care încerca să îmbunătăţească relaţiile între politic şi anumite grupuri sociale considerate vulnerabile, cum ar fi femeile.

În mai 1999, Consiliul de Miniştri a aprobat planul naţional contra violenţei familiale, care sublinia necesitatea unei politici globale. El a dus la numeroase măsuri, cum ar fi: crearea unei reţele publice de cămine pentru femeile victime ale violenţelor sau instaurarea unui sistem de ajutor anticipat.

1) Dispoziţii penale

Violenţele conjugale cad sub incidenţa art.152 din Codul penal, care pedepseşte pe autorii unor tratamente dure sau supraîncărcarea în muncă, atunci când victimele sunt minori, handicapaţi sau soţ. Violul în interiorul cuplului se pedepseşte.

a) calificarea penală a violenţelor conjugale

Art.152 din Codul penal se aplică mai ales unor tratamente dure, fizice sau psihice, aplicate asupra partenerului/soţului/concubinului.

El prevede o pedeapsă cu închisoarea:

- de la 3 la 10 ani, în caz de deces;

- de la 2 la 8 ani, în caz de atingere fizică gravă;

- de la 1 la 5 ani, în alte cazuri.

Legea din 1991 prevede ca inculpatul să fie obligat să părăsească reşedinţa, dacă ea aparţine şi victimei.

b) violul în interiorul cuplului

În timp ce Codul penal anterior preciza că violul nu constituie infracţiune, dacă este săvârşit de soţ asupra soţiei, Codul penal actual nu mai menţionează această restricţie.

2) Declanşarea procedurii penale

Articolul 152 al Codului penal precizează că declanşarea procedurii penale este subordonată depunerii unei plângeri din partea victimei.

O modificare introdusă în 1998 permite Ministerului Public să declanşeze procedura în absenţa unei plângeri a victimei, dacă este în interesul ei şi dacă aceasta nu se opune.

3) Dispoziţii din dreptul civil

În afara procedurii de divorţ, judecătorul civil nu poate lua nici o măsură pentru a proteja victima.

4) Ajutorarea victimelor

a) ajutorul financiar

Decretul-lege nr.423 din 30 octombrie 1991 stabileşte un sistem de ajutorare publică pentru victimele infracţiunilor violente. El se aplică, de asemenea, şi victimelor violenţei conjugale.

 

 

Dacă loviturile sau rănile au provocat o incapacitate de muncă de mai mult de 30 de zile şi dacă victima are un nivel scăzut de trai şi nu i-au fost oferite reparaţii ale daunelor prin justiţie, ea are dreptul la un ajutor financiar de la stat.

Ajutorul financiar este limitat la acoperirea prejudiciului material. 

Cererile pentru acest ajutor sunt adresate Ministerului Justiţiei, care dispune unei comisii ad-hoc instrumentarea dosarelor.

Legea 129 din 20 august 1999 prevede un sistem de ajutor anticipat în favoarea victimelor infracţiunilor definite de art.152 Cod penal.

Plata anticipată poate fi cerută de victima însăşi, de asociaţii pentru protecţia femeilor sau de Ministerul Public.

Statul poate cere rambursarea ajutorului acordat, dacă victima recuperează prejudiciul.

b) asistenţa

Legea 107 din 3 august 1999 a creat o reţea de cămine pentru femeile victime ale violenţei. Fiecare district trebuie să aibă un cămin, iar zonele aglomerate mai mult de două.

Programul INOVAR - program pilot al Ministerului de Interne - a pus în aplicare o mică structură din 5 persoane, care au sarcina de a îmbunătăţi relaţiile dintre victime şi poliţie. Această structură trebuie să sensibilizeze poliţia faţă de problemele violenţei, constituind o bază de date pe această temă, promovând modernizarea posturilor de poliţie, difuzând publicului larg informaţii asupra violenţei.

Legea din 1991 prevede ca asociaţiile pentru apărarea femeilor victime ale violenţei să poată reprezenta victimele în timpul procedurii penale, în măsura în care ele sunt împuternicite să o facă printr-o autorizaţie scrisă. Ele pot să ceară, în numele victimei, o indemnizaţie sau un ajutor de la stat.

 

Suedia

În 1993, Ministerul Afacerilor Sociale a însărcinat o comisie să cerceteze violenţa asupra femeilor şi să emită recomandări pentru a lupta împotriva acestui fenomen. Comisia a prezentat un raport în iunie 1995.

După aceasta, Codul penal a fost modificat, în sensul că a fost definită a nouă infracţiune: violarea integrităţii femeii.

De atunci, au fost luate numeroase măsuri de asistenţă şi prevenire, mai ales la începutul anilor '90.

 

1) Dispoziţii penale

a) Calificarea penală a violenţelor conjugale

Din 1998, Codul penal cuprinde, la capitolul 4, referitor la infracţiunile împotriva libertăţii, un articol care sancţionează explicit violenţele conjugale.

Acest articol a creat o nouă infracţiune, violarea integrităţii femeii, care este definită ca infracţiune contra vieţii, sănătăţii şi libertăţii.

Violarea integrităţii unei femei este pedepsită cu închisoarea pe o durată de la 6 luni la 6 ani. În cazul când este săvârşită de soţ, ex-soţ, concubin, ex-concubin, este sancţionată la fel.

În septembrie 1998, Tribunalul Uppsala a pronunţat prima condamnare de acest fel.

b) Violul în interiorul cuplului

Violul constituie un delict încă din 1965.

2) Declanşarea procedurii penale

După 1982, orice persoană care deţine informaţii despre acţiuni de violenţă sau despre viol poate declanşa procedura. Plângerea victimei nu mai este deci necesară.

3) Dispoziţiile dreptului civil

Numai după ce a fost declanşată procedura de divorţ sau de sfârşit de concubinaj, judecătorul poate interzice soţului sau concubinului orice vizită şi să protejeze femeia contra eventualelor violenţe.

4) Ajutorarea victimelor

Au fost pregătite cadre care intră în contact cu femeile victime ale violenţelor (funcţionari de poliţie, procurori, judecători, medici, etc.) şi au fost dezvoltate proiecte pentru îmbunătăţirea cooperării între diferitele servicii publice.

Din 1992, fiecare comisar de poliţie pune la dispoziţia femeilor, gratuit, echipamente de alarmă, în caz de nevoie. În cazuri grave, se pun la dispoziţie gărzi de corp.

Centrul naţional pentru femei maltratate sau violate există încă din 1994. El ţine de Serviciul de obstretică al Spitalului Universitar. Aici femeile primesc îngrijire medicală 24 de ore din 24, beneficiază de servicii sociale, de protecţia poliţiei şi de un ajutor juridic.

În afară de acesta, de câţiva ani, se derulează câteva proiecte - sub egida Direcţiei Naţionale de Instituţii Penitenciare - care încearcă să elaboreze metode menite a împiedica bărbaţii să recidiveze.

 

Spania

Violenţa constituie o problemă care a preocupat Spania, unde, 43 femei şi 7 bărbaţi au fost ucişi în asemenea circumstanţe în anul 2000 şi unde denunţurile de violenţă au atins cifra de 22.354 în acelaşi an.

În această situaţie, au fost luate numeroase măsuri în ultimii ani şi a fost modificat dispozitivul penal, prin Legea organică 14/1999 din 9 iunie 1999, referitoare la protecţia victimelor care suferă de un tratament dur.

1) Dispoziţii penale

Codul penal cuprinde dispoziţii specifice care permit sancţionarea autorilor violenţelor conjugale. Mai mult, tribunalele admit că existenţa unei legături conjugale nu împiedică violul.

a) Calificarea penală a violenţelor conjugale

După 1989, Codul penal cuprinde dispoziţii care pedepsesc autorii violenţelor conjugale.

Aceste dispoziţii sunt cuprinse şi în noul Cod penal, care a intrat în vigoare în martie 1996, modificate la rândul lor prin legea organică nr. 14 din 1999.

Conform Codului penal spaniol, violenţele conjugale sunt calificate drept "delicte" sau "încălcări", în funcţie de gravitatea faptelor comise. Mai precis, calificarea de "delict" este rezervată cazurilor în care tratamentul medical este necesar.

În Capitolul al II-lea al Codului penal, referitor la delicte, art. 153 prevede o pedeapsă cu închisoarea de la 6 luni la 3 ani pentru persoana care în mod obişnuit se dedă la acte de violenţă fizică sau psihologică asupra soţului, ex-soţului, concubinului sau ex-concubinlui ( sau asupra ascendenţilor sau descendenţilor).

Circulara 1 din 24 octombrie 1998 referitoare la intervenţia Ministerului Public în această problemă a violenţei în familie, emisă de Procurorul general, cere membrilor Parchetului să întocmească un fişier al violenţelor domestice pe care să-l ţină la zi, iar poliţia are obligaţia de a transmite Parchetului toate procesele verbale referitoare la acest tip de violenţă. Existenţa acestui fişier facilitează în principal aprecierea caracterului obişnuit al actelor de violenţă.

În Capitolul al III-lea al Codului penal, în art. 617, este prevăzută o pedeapsă gravă pentru acela care loveşte sau maltratează fizic o persoană fără să-i cauzeze răniri, dacă victima este soţ, ex-soţ, concubin sau ex-concubin.

Când victima este o terţă persoană, pedeapsa constă în arestarea agresorului pentru o perioadă cuprinsă între 1 şi 3 sfârşituri de săptămână, la penitenciarul cel mai apropiat, sau în aplicarea unei amenzi (10 - 30 zile), calculată în funcţie de venitul pe zi al agresorului - sistemul zile - amendă.

Când victima este soţ, ex-soţ, concubin, ex-concubini, durata pedepsei este cuprinsă între 3-6 sfârşituri de săptămână iar în cazul amenzii la 1-2 luni.

Această dispoziţie exista deja înainte de adoptarea legii din 1999.

Art. 620 al Codului penal, referitor la ameninţările cu arma sau cu obiecte periculoase, prevede o pedeapsă mai gravă, pentru situaţiile când victima este soţ, ex-soţ sau concubin.

În acest caz, judecătorul poate pronunţa o pedeapsă de arestare pe o durată de 2-4 sfârşituri de săptămână. Această dispoziţie exista deja înainte de legea din 1999.

Legea din 1999 a modificat mai multe articole ale Codului penal, pentru a adăuga o nouă sancţiune pe care judecătorul o poate impune în caz de omucidere, lovituri, răniri şi tortură. De asemenea, judecătorul poate interzice vinovatului să se apropie de victimă sau să intre în contact cu ea sau cu orice altă persoană menţionată de judecător.

Această interdicţie poate ajunge până la o perioadă de 5 ani.

Ea se adaugă celor existente înainte: interdicţia de a frecventa anumite locuri sau de a avea reşedinţa într-o anumită zonă. 

Judecătorul poate interzice autorului violenţelor conjugale accesul în domiciliul cuplului.

Legea din 1999 a modificat şi Codul de procedură penală pentru a permite judecătorului de a pronunţa în legătură cu persoana acuzată de omucidere, lovituri, răniri, tortură - interdicţia de a avea reşedinţa sau de a locui într-un cartier, comună sau comunitate dată. El poate, de asemenea, să-i interzică apropierea de anumite persoane. O astfel de hotărâre nu poate fi dată decât atunci când ea este absolut necesară pentru asigurarea protecţiei victimei.

b) Violul în interiorul cuplului

În 1995, Tribunalul Suprem a stabilit mai multe măsuri referitoare la violul care poate avea loc în cuplu. De atunci, această jurisprudenţă a fost clar stabilită. 

2) Declanşarea procedurii penale

În domeniul violenţei conjugale, declanşarea procedurii nu impune plângerea victimei.

Regula generală enunţată de Constituţie este cea care obligă orice cetăţean să denunţe infracţiunile penale de care are cunoştinţă şi vizează şi pe cei prevăzuţi în articolele 153 şi 617 ale Codului penal.

Pentru infracţiunile vizate de art. 620 al Codului penal şi care nu pot fi urmărite decât prin denunţul victimei, legea din 1999 a prevăzut o excepţie: când este vorba de soţ, ex-soţ sau concubin, denunţul victimei nu mai este necesar.

În general, legea din 1999 a suprimat prevederile Codul de procedură penală după care, tratamentul dur între soţi nu putea fi urmărit decât prin iniţiativa victimei.

Circulara 1/1998 emisă de Procurorul General insista asupra necesităţii intervenţiei Parchetului în problemele de violenţă familială, chiar dacă victima, din motive culturale, economice, sociale, nu reclamă atunci când infracţiunea are un caracter public indubitabil.

3) Dispoziţiile dreptului civil

Doar când este angajată procedura de separare sau de divorţ, judecătorul civil poate lua măsuri provizorii de protecţie şi de atribuire a locuinţei.

4) Ajutorarea victimelor

Legea 35/1995 din 11 decembrie 1995, referitoare la ajutorarea şi asistenţa victimelor violenţelor şi infracţiunilor de ordin sexual, se aplică şi victimelor violenţelor conjugale.

Decretul regal 738/1997 din 23 mai 1997 a permis aplicarea capitolului I al acestei legi.

Capitolul II referitor la asistenţa personală nu a făcut încă obiectul unui text de reglementare.

a) Ajutorul financiar

În măsura în care violenţele conjugale constituie delicte şi duc la o incapacitate pe o perioadă mai mare de 6 luni şi dacă victima nu beneficiază de efectele unei acţiuni reparatorii, nici de o asigurare privată sau de securitate socială, ea poate, în numele solidarităţii naţionale, să beneficieze de un ajutor financiar de la stat. În cazul decesului victimei, acest drept revine victimelor indirecte ale actelor de violenţă.

Ajutorul este subordonat existenţei unei decizii definitive a judecătorului penal, iar cota este fixată în funcţie de salariul minim interprofesional:

- dublu pe perioada incapacităţii provizorii;

- între 40 - 130 de ori, în cazul unui grad mare de incapacitate sau incapacitate permanentă.

Pentru a ţine cont de factorii personali ( situaţia economică a victimei, numărul de persoane aflate în întreţinerea ei) este aplicat şi un coeficient corector la cota maximă de ajutor.

Cererile sunt adresate Direcţiei generale de salarii şi pensii din Ministerul economiei şi finanţelor.

În caz de răspuns negativ al Ministerului, victima poate sesiza o comisie independentă ad-hoc, creată de legea din 1995.

Legea prevede acordarea de ajutoare provizorii în aşteptarea deciziei definitive a judecătorului, în situaţia în care victima se află într-o situaţie economică precară.

Statul poate cere rambursarea ajutorului, dacă tribunalul constată absenţa delictului sau dacă victima obţine reparaţii ale prejudiciului.

b) Asistenţa

Legea din 1995 obligă pe judecătorii procesului penal să informeze victimele de posibilitatea de a obţine un ajutor financiar de la stat. 

Circulara nr.2/ 1998 reglementează ajutorul personal şi cere membrilor Parchetului să informeze victimele despre acesta.

Legea din 1995 obligă şi Ministerul de Interne să înfiinţeze birouri de asistenţă a victimelor, în toate tribunalele unde situaţia o cere.

Circulara nr. 1/1998 a Procurorului General recomandă crearea în fiecare Parchet a unui Serviciu pentru violenţele în familie, dotat cu personal specializat.

În practică, comisariatele de poliţie au unităţi specializate, iar în marile oraşe există cămine pentru femeile maltratate care au părăsit domiciliul conjugal, girate de asociaţii şi finanţate de comunităţi.

 

 

 

 

 

 

 

 

 

 

ANEXĂ

 

RAPORT PRIVIND ACTIVITATEA CENTRULUI PILOT DE ASISTENŢĂ ŞI PROTECŢIE A VICTIMELOR VIOLENŢEI ÎN FAMILIE ÎN PERIOADA 1 IANUARIE - l OCTOMBRIE 2000

 

 

I. Scurt istoric

C.P.A.P.V.V.F. a fost înfiinţat în baza H.G. nr.852 /09.1996, funcţionând efectiv din 5.12.1995 şi având următoarele atribuţii principale:

a) triază , îndrumă şi înregistrează persoanele, victime ale violenţei în familie care solicită sprijin în acest sens ;

b) analizează modalităţile concrete de asistenţă , protecţie şi intervenţie;

c) dezvoltă linii de servicii speciale, inclusiv prin înfiinţarea unui post telefonic tip S.O.S. în scopul protejării victimelor violenţei în familie ;

d) sesizează factorii competenţi şi solicită intervenţia acestora în vederea rezolvării situaţiilor semnalate;

e) creează banca de date referitoare la amplasarea fenomenului de violenţă în familie, pe baza cazurilor avute în observaţie;

f) evaluează datele obţinute şi elaborează studii preliminarii asupra fenomenului de violenţă în familie.

Centrul este o instituţie publică, aflată în subordinea Secretariatului de Stat pentru promovarea şi asigurarea respectării drepturilor femeii, funcţionând actualmente în clădirea Centrului de Sănătate Mintală Titan, într-un spaţiu format din 2 încăperi.

 

II. Activităţi desfăşurate

În perioada 1.01-1.10.2000 Centrul a funcţionat cu un personal angajat compus din medic psihiatru, medic generalist, psiholog, economist, referenţi (care deservesc Centrul în program permanent).

Domeniul de activitate al Centrului este cel de asistenţă şi protecţie, acesta fiind tradus în fapt prin activitate de consiliere psihologică şi juridică, asistenţă medicală, consiliere telefonică de tip hot-line, îndrumare spre serviciile medicale sau I.M.L., sesizarea poliţiei, a serviciilor sociale din primării.

În perioada menţionată a existat un număr de circa 350 cazuri semnalate prin intermediul liniei telefonice şi 165 cazuri semnalate prin prezentarea victimelor la Centru. 

De asemenea, au existat multiple solicitări de informaţii şi de participare la diverse emisiuni, din partea reprezentanţilor presei scrise şi audio-vizuale, solicitări onorate în totalitate, din dorinţa de mediatizare a fenomenului violenţei în familie şi a consecinţelor lui.

În perioada 6-8 iulie 2000, întreg personalul C.P.A.P.V.V.F. a participat împreună cu personalul S.I.R.D.O. ( Societatea Independentă Română a Drepturilor Omului ) la un simpozion, care a avut ca tematică tehnicile de lucru în activitatea de asistenţă a categoriilor defavorizate. Acesta a fost un seminar pentru pregătirea personalului specializat pentru asistenţa psiho-socială, medicală şi legală a persoanelor ale căror drepturi au fost încălcate în relaţia cu autorităţile statului şi a victimelor violenţei în familie. Au existat subiecte de interes general, precum tehnica interviului, importanţa activităţii de asistenţă şi consiliere, prelucrarea şi valorificarea datelor şi subiecte de interes special, precum asistenţa legală şi socială , psihoterapia şi medicina generală .

Pe toată perioada în discuţie a existat o bună colaborare cu S.I.R.D.O., această organizaţie asigurând la sediul C.P.A.P.V.V.F. consultanţă juridică pentru victimele care au solicitat acest lucru.

În ceea ce priveşte activitatea de consiliere telefonică la numărul de apel 983, în această perioadă a existat un număr de 350 apeluri telefonice, dintre care 165 de persoane s-au prezentat la Centru. Apelurile vin , fie din partea unor persoane care, pentru moment au reuşit să iasă din focarul de violenţă şi sună pentru a se informa cum îşi pot rezolva situaţia, fie de la persoane care tocmai au fost agresate sau se află în pericolul de a fi agresate. În aceste cazuri se sesizează în primul rând poliţia, de către referendul care a primit apelul telefonic, şi apoi are loc o discuţie ( de multe ori atât cu victima cât şi cu agresorul) menită să calmeze pe cât posibil situaţia, pentru a evita continuarea conflictului .

Faptul că din 350 apeluri doar 165 de persoane s-au prezentat la Centru se datorează solicitărilor de găzduire care nu mai pot fi onorate de către Centru din lipsă de spaţiu pentru adăpost , unele cazuri fiind totuşi rezolvate prin îndrumarea victimelor către diverse O.N.G.-uri care oferă adăpost, însă numai cu îndeplinirea anumitor condiţii. Din păcate, victimele care nu au îndeplinit condiţiile impuse de O.N.G.-urile respective, nu au putut beneficia de adăpost.

 

III. Cazuistica C.P.A.P.V.V.F.

Există o serie de parametrii urmăriţi în studiul cazuisticii Centrului Pilot; aceştia se refera la vârsta victimelor şi a agresorilor , tipurile de cupluri constituite legal sau în concubinaj, statutul partenerilor din punct de vedere social, cultural, economic, prin studierea pregătirii şcolare şi profesionale şi a veniturilor de care dispun cei doi subiecţi ai violenţei în familie ( victima şi agresorul). Parametrii importanţi sunt reprezentaţi de prezenţa copiilor în aceste cupluri şi, nu în ultimul rând, factorii care au cauzat fenomenul de violenţă domestică.

Ponderea de vârstă a victimelor este între 26-55 ani ( 79%) , cu mai mare frecvenţă între 36-45 ani (41 %). Aceste procente nu sunt un indicator al vârstei la care femeile devin, cu cea mai mare frecvenţă, victime ale violenţei, ci vârsta la care acestea conştientizează că este momentul să acţioneze pentru a ieşi din situaţia în care persistă de mai mulţi ani. In acest context, este de menţionat că sunt rare cazurile în care victima se prezintă la Centru după prima abatere a agresorului.

În ceea ce priveşte nivelul de şcolarizare, se observă că cele mai multe victime au urmat studii medii (27%) şi submedii (38%) şi numai 9% au absolvit cursuri universitare. De asemenea, cele mai multe victime se încadrează în categoria muncitor calificat (40%) dar şi necalificat (25%) şi funcţionar (20%). Deşi există o mare pondere a victimelor aflate în categoria medie a profesiilor, există şi un procent de 9%, ce reprezintă persoane cu profesii din categoria superioară (medici, profesori, economişti, ingineri etc.).

Aceste date statistice sunt un indicator al categoriilor sociale din care provine violenţa domestică, cu atât mai mult cu cât şi la agresori, pregătirea şcolară şi profesională se încadrează aproximativ în aceleaşi procente. Deşi fenomenul este deosebit de răspândit, cuprinzând de la cele mai de jos până la cele mai înalte medii sociale, se constată o pondere mai mare a cazurilor în categoriile sociale inferioare şi medii. Astfel, îşi spun cuvântul în aceste cazuri factorii: educaţie, cultură , acces la informaţie, situaţie financiară, mediu de viaţă.

Violenţa domestică are loc atât în cuplurile constituite legal, cât şi în cele constituite prin concubinaj. Statistica arată că majoritatea victimelor sunt persoane căsătorite ( 68%), 9% fiind persoane divorţate şi doar 4% aflate în divorţ. Victimele aflate în relaţii de concubinaj au o pondere de 16% . După cum se observă, fenomenul de violenţă în familie este mai răspândit în cadrul cuplurilor constituite legal, datorită faptului că, în aceste condiţii, separarea victimei de agresor este condiţionată de o serie de demersuri pe care victima ori este pusă în imposibilitatea de a le face (dificultăţi financiare , dependenţa materială de agresor), ori nu le face din diverse prejudecăţi (jena faţă de cei din jur, prezenţa copiilor care trebuie întreţinuţi şi care au nevoie de un tată, speranţa într-o schimbare a comportamentului agresiv a1 soţului).

Un aspect cu o mare gravitate desprins din studierea statisticii este acela că în 84% din cazuri, în focarele de violenţă există copii, dintre care copii minori se află în 65% din cazuri. Deci, în 84% din cazuri, 

copiii sunt martori ai scenelor de violenţă dintre părinţi şi, în îngrijorător de multe cazuri, sunt ei înşişi victime directe ale agresorului. Consecinţele asupra acestor copii pot fi deosebit de grave , mediul ostil în care sunt crescuţi având efecte negative în dezvoltarea lor ca personalitate, pentru că, după cum se ştie, modelul comportamental se poate transmite şi există multe cazuri care confirmă teoria conform căreia, un copil crescut într-un mediu violent riscă să devină la rândul său o victimă sau un agresor (mulţi dintre agresori provin din familii în care, de asemenea existau o victimă şi un agresor).

Acestea sunt unele din cele mai grave consecinţe pe care violenţa în familie le are asupra societăţii în ansamblu. Acest fenomen este unul dintre cele care par să erodeze societatea de la bază, prin efectele pe care le are asupra copiilor, adică asupra viitorilor adulţi.

Un alt element semnificativ rezultat din datele statistice este cel referitor la veniturile celor 2 parteneri de cuplu. Există o majoritate a victimelor cu venituri sub 1.000.000 lei (48%) dintre care 13% au venituri cuprinse între 250.000-500.000 lei şi 35% au venituri de la 500.000 mii lei la 1.000.000 lei. Există o majoritate a agresorilor ale căror venituri nu sunt cunoscute de către victimă (31%) ceea ce înseamnă că aceştia fie nu contribuie financiar la întreţinerea familiei, fie contribuie cu suma pe care o consideră de cuviinţă. De menţionat sunt cele 13% victime fără nici un venit şi 14% agresori fără nici un venit, dar şi proporţia de 9% victime cu venituri mai mari de 2 milioane lei şi 16% agresori cu venituri mai mari de 2 milioane lei. Ceea ce trebuie reţinut este că, deşi există victime care întreţin agresorii, în majoritatea cazurilor, agresorii sunt cei care au venituri mai mari.

Concluzia se referă la dependenţa materială, vulnerabilitatea fizică şi psihică, poziţia socială de cele mai multe ori inferioară faţă de agresori, care determină victimele să persiste într-un astfel de mediu, neavând posibilitatea de a se întreţine pe ele şi pe copii lor doar din venitul personal şi de a divorţa, fapt care constituie, de cele mai multe ori, factorul determinant al persistenţei şi perpetuării violenţei în familie.

Din punct de vedere al factorilor agravanţi, majoritatea o deţine consumul excesiv de alcool (62%), ponderea fiind mai mare de atât, datorită faptului că un alt procent de 11% reprezintă cauze combinate 

(în care alcoolul este cel care se asociază cu alţi factori agravanţi). Restul de procente revin bolilor neuropsihice (8%), geloziei excesive (5%), relaţiilor extraconjugale (4%), condiţiilor precare de viaţă (lipsa locuinţei, şomajul, lipsa sau insuficienţa veniturilor) 4%. Există şi un procent de 6% reprezentat de victime care declară că nu cunosc cauza agresiunilor la care sunt supuse.

 

 

 

În urma analizei cazurilor care au apelat la C.P.A.P.V.V.F., se pot concluziona următoarele:

- fenomenul are o largă răspândire, cuprinzând toate mediile socio-profesionale, ceea ce înseamnă că factorul educaţional nu este determinant, dar are o influenţă majoră în producerea violenţei domestice;

- violenţa în familie se întinde pe o gamă largă de manifestări, pornind de la violenţa psihică şi economică până la cele mai grave forme de violenţă fizică;

- există o întreagă serie de factori agravanţi ai fenomenului, precum: consumul excesiv de alcool, bolile psihice netratate şi agravate de cele mai multe ori prin asocierea cu alcoolul, relaţiile extraconjugale şi gelozia excesivă, sărăcia cu toţi factorii ei determinanţi.

Activităţile Centrului sunt concentrate pe ameliorarea sau chiar eliminarea efectelor violenţei în familie, dar se impune necesitatea acţionării asupra cauzelor care duc la producerea acestui fenomen. 

Din acest punct de vedere a existat o mediatizare a cazurilor, prin intermediul presei scrise şi audio-vizuale, menită să atragă atenţia asupra fenomenului şi a gravităţii lui.

Deşi se fac eforturi de combatere a acestui fenomen prin activităţile Centrului, se simte acut nevoia de extindere a instituţiilor de profil 

( inclusiv a Centrului), care să ofere pe lângă asistenţă şi o protecţie reală, prin înfiinţarea de adăposturi pentru victimele violenţei în familie.

Este necesară o mai mare preocupare din partea instituţiilor statului care sunt abilitate să intensifice activităţile pe acest profil şi mai ales să complecteze legislaţia în domeniu.

De asemenea, întreaga societate ar trebui să adopte o poziţie împotriva acestui fenomen, nu numai instituţiile, ci şi oamenii în general, prin schimbarea mentalităţii, care este încă un factor favorizant al violenţei în familie.

 

 

 

 

 

 

 

 

 

 

 

 

 

 

 

 

SITUAŢIA STATISTICĂ

DE LA ÎNFIINŢARE PÂNĂ LA 20.03.2001

 

Nr. dosare: 820

Nr. apeluri telefonice: 1.750

 

VÂRSTĂ VICTIME

	VÂRSTA
	PROCENTE

	15 - 25 ani
	6%

	26 - 35 ani
	24%

	36 - 45 ani
	35%

	46 - 55 ani
	24%

	56 - 65 ani
	6%

	peste 65 ani
	5%


 

PREGĂTIRE ŞCOLARĂ VICTIME

	FORMA DE ÎNVĂŢĂMÂNT
	PROCENTE

	Fără studii
	1%

	Şcoala primară
	2%

	Şcoala generală neterminată
	2%

	Şcoala generală terminată
	8%

	Liceu neterminat
	16%

	Liceu terminat
	30%

	Şcoala profesională
	24%

	Liceu + Şcoala profesională
	3%

	Şcoala postliceală
	3%

	Facultate
	11%


 

PREGĂTIRE PROFESIONALĂ VICTIME

	PROFESIE
	PROCENTE

	Muncitor calificat
	34%

	Muncitor necalificat
	31%

	Funcţionar
	20%

	Licenţiat
	11%

	Fără profesie
	4%


 

 

 

STARE CIVILĂ VICTIMA

	STARE CIVILĂ
	PROCENTE

	Căsătorită
	74%

	Necăsătorită
	14%

	Divorţată
	7%

	Văduvă
	2%

	În divorţ
	3%


 

VENITURI VICTIME

	VENIT
	PROCENTE

	Venit foarte mic (< 500.000 lei)
	19%

	Venit mic (500.000 - 1.000.000 lei)
	44%

	Venit mediu (1 - 2.000.000 lei)
	19%

	Venit mare (> 2.000.000 lei)
	5%

	Fără venit
	14%


 

COPIII VICTIMELOR

	PREZENŢA COPIILOR
	PROCENTE

	Copii minori
	50%

	Copii majori
	28%

	Copii minori şi majori
	12%

	Fără copii
	10%


 

 

vârsta agresori

	VÂRSTA
	PROCENTE

	15 - 25 ani
	4%

	26 - 35 ani
	21%

	36 - 45 ani
	49%

	46 - 55 ani
	26%

	56 - 65 ani
	7%

	peste 65 ani
	2%


 

 

 

 

 

 

 

 

PREGĂTIRE ŞCOLARĂ AGRESORI

 

	FORMA DE ÎNVĂŢĂMÂNT
	PROCENTE

	Fără studii
	1%

	Şcoala primară
	3%

	Şcoala generală neterminată
	3%

	Şcoala generală terminată
	20%

	Liceu neterminat
	14%

	Liceu terminat
	25%

	Şcoala profesională
	23%

	Şcoala postliceală
	4%

	Facultate
	7%


 

 

PREGĂTIRE PROFESIONALĂ AGRESORI

 

	PROFESIE
	PROCENTE

	Muncitor calificat
	55%

	Muncitor necalificat
	21%

	Funcţionar
	12%

	Licenţiat
	9%

	Liber profesionist
	2%

	Fără profesie
	1%


 

VENITURI AGRESORI

 

	VENITUL
	PROCENTE

	Venit foarte mic (<500.000 lei)
	5%

	Venit mic (500.000 - 1.000.000 lei)
	24%

	Venit mediu (1 - 2.000.000 lei)
	18%

	Venit mare (>2.000.000 lei)
	9%

	Fără venit
	15%

	Victima nu cunoaşte venitul agresorului
	29%


 

 

 

 

 

 

 

RELAŢIA FORMALĂ CU VICTIMA

 

	TIPUL DE RELAŢIE
	PROCENTE

	Soţ
	69%

	Soţie
	1%

	Fost soţ
	5%

	Fostă soţie
	1%

	Concubin
	8%

	Rudă grad I
	14%

	Rudă grad II
	1%

	Rudă prin alianţă
	1%


 

 

CAUZELE AGRESIUNILOR

 

	CAUZA
	PROCENTE

	Alcool
	59%

	Boli neuropsihice
	13%

	Gelozie
	7%

	Relaţie extraconjugală
	6%

	Condiţii precare de viaţă
	1%

	Influenţe negative de mediu
	1%

	Cauze combinate
	7%

	Cauze necunoscute de victime
	6%

